Oʻzbekiston Respublikasi Davlat soliq qoʻmitasi huzuridagi Fiskal institut va soliq texnikumlari faoliyatini tashkil etishga doir qoʻshimcha chora-tadbirlar toʻgʻrisida
(resolution, 2021-12-23)

Oʻzbekiston Respublikasi Davlat soliq qoʻmitasi tizimidagi taʼlim muassasalari faoliyatini samarali tashkil etish hamda davlat soliq xizmati organlari tizimi uchun yuqori malakali kadrlar tayyorlashni taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Oʻzbekiston Respublikasi Davlat soliq qoʻmitasi huzurida Fiskal institutni tashkil etish toʻgʻrisida” 2020-yil 4-noyabrdagi PQ-4879-son qaroriga muvofiq: Oʻzbekiston Respublikasi Davlat soliq qoʻmitasi (keyingi oʻrinlarda — Davlat soliq qoʻmitasi) huzuridagi Malaka oshirish markazi negizida Oʻzbekiston Respublikasi Davlat soliq qoʻmitasi huzuridagi Fiskal institut (keyingi oʻrinlarda — Institut) tashkil etilganligi; Fargʻona, Toshkent va Buxoro soliq kollejlari 2020/2021 oʻquv yilidan boshlab Institut huzuridagi Fargʻona, Toshkent va Buxoro soliq texnikumlari (keyingi oʻrinlarda — soliq texnikumlari) etib qayta tashkil etilganligi maʼlumot uchun qabul qilinsin. 2. 2021/2022 oʻquv yilidan boshlab quyidagi tartib joriy etilishi inobatga olinsin: Institutning bakalavriat taʼlim yoʻnalishi kunduzgi taʼlim shakli boʻyicha oʻqish davomiyligi toʻrt yil, sirtqi taʼlim shakli boʻyicha besh yil etib belgilanadi; Institutning magistratura mutaxassisliklari kunduzgi taʼlim shakli boʻyicha oʻqish davomiyligi bir yil hamda masofaviy, sirtqi va kechki taʼlim shakli oʻqish davomiyligi ikki yil etib belgilanadi; Institutning bakalavriat va magistratura mutaxassisliklariga oʻqishga qabul qilishda test sinovlarini ochiq va oshkora oʻtkazish, oʻqishga qabul qilish, talabalar oʻqishini koʻchirish, qayta tiklash va oʻqishdan chetlashtirish Vazirlar Mahkamasining “Oliy taʼlim muassasalariga oʻqishga qabul qilish, talabalar oʻqishini koʻchirish, qayta tiklash va oʻqishdan chetlashtirish tartibi toʻgʻrisidagi nizomlarni tasdiqlash haqida” 2017-yil 20-iyuldagi 393-son va “Oliy taʼlim muassasalariga oʻqishga qabul qilish tartibini yanada takomillashtirish toʻgʻrisida” 2018-yil 3-apreldagi 261-son qarorlarida belgilangan tartibda amalga oshiriladi; davlat organlarining markaziy apparatida soliqlar va soliqqa tortish, moliyaviy nazorat va audit hamda soliq, moliya va tijorat huquqi, shuningdek iqtisodiyotda axborot texnologiyalari sohalarida kamida besh yil ish stajiga ega boʻlgan rahbar xodimlarni Institut magistraturasiga ishlab chiqarishdan ajralmagan holda masofaviy, sirtqi va kechki taʼlim oʻqitish dasturlari boʻyicha oʻqishi uchun qabul qilish tegishli davlat organining birinchi rahbari tavsiyasiga koʻra kirish test sinovlarisiz, toʻlov-shartnoma asosida qabul parametrlaridan tashqari amalga oshiriladi; Institutda bakalavriatni imtiyozli tugatgan bitiruvchilar, istisno tariqasida, Institut magistraturasiga test sinovlarisiz, toʻlov-shartnoma asosida, oʻqish qiymatining 50 foizini toʻlab, qabul parametrlaridan tashqari, oʻqishni tugatgandan soʻng davlat soliq xizmati organlarida kamida uch yil uzluksiz ishlash majburiyatini yuklagan holda qabul qilinadi; Davlat soliq qoʻmitasiga Qoraqalpogʻiston Respublikasi, viloyatlar va Toshkent shahar davlat soliq boshqarmalari tavsiyasiga muvofiq “temir daftar”ga kiritilgan oilalarning farzandlari boʻlgan hamda Institutga talabalikka tavsiya etilgan yoshlar uchun xalqaro moliya tashkilotlarining grantlari, homiylik xayriyalari va qonunchilik hujjatlarida taqiqlanmagan boshqa manbalar hisobidan toʻlov-shartnomasi yoki subsidiya ajratish orqali moliyalashtiriladigan alohida qabul parametrlarini belgilashga ruxsat beriladi. 3. Davlat soliq qoʻmitasining Institut faoliyati va ilmiy oʻquv jarayonini tashkil etish yuzasidan quyidagilarni nazarda tutuvchi takliflari maʼqullansin: taʼlim dasturlariga, xalqaro professional assotsiatsiyalar va birlashmalarning malaka sertifikatlari boʻyicha kasbiy koʻnikmalar va maxsus bilimlarni oʻzlashtirishga doir fanlarni joriy etish; Davlat soliq qoʻmitasi buyurtmasi asosida davlat soliq xizmati organlari xodimlarining malakasini oshirish va ularni qayta tayyorlash; davlat organlari va xoʻjalik yurituvchi subyektlarning buyurtmalari boʻyicha shartnoma asosida rahbar va xodimlarni qayta tayyorlash hamda malakasini oshirish kurslarini tashkil etish; Davlat soliq qoʻmitasining buyurtmasiga asosan soliqqa tortish hamda moliyaviy nazorat sohalarida fundamental, amaliy va innovatsion ilmiy-tadqiqotlar olib borishni joriy etish. 4. Institut rektoriga budjetdan tashqari mablagʻlar hisobidan quyidagi tadbirlarni amalga oshirish huquqi berilsin: Institut istiqbolli kunduzgi taʼlim bitiruvchilari va xodimlarining xorijiy taʼlim va ilmiy tashkilotlari magistratura va doktoranturasida oʻqish qiymati va u bilan bogʻliq xarajatlar uchun toʻlovlarni ular oʻqish tugatgandan soʻng Institutda kamida besh yil uzluksiz ishlash sharti bilan amalga oshirish; Institut va soliq texnikumlarining iqtidorli talaba hamda oʻquvchilariga stipendiya ajratish; xorijiy va mahalliy malakali mutaxassislarni Institutda taʼlim jarayonlariga konsultant, maʼruzachi va oʻqituvchi sifatida jalb etish; Institut xodimlarini yetakchi xorijiy taʼlim muassasalariga va boshqa tashkilotlarga stajirovka oʻtash uchun yuborish. 5. Belgilab qoʻyilsinki: a) soliq texnikumlari bitiruvchilari, shuningdek Davlat soliq qoʻmitasi tizimidagi Fargʻona, Toshkent va Buxoro soliq kollejlarining davlat soliq xizmati organlarida kamida ikki yillik ish stajiga ega boʻlgan bitiruvchilari Institutning bakalavriat taʼlim yoʻnalishlariga oʻqishning ikkinchi yilidan boshlab oʻqishga qabul qilinadi; b) quyidagilar soliq texnikumlari faoliyatini moliyalashtirish manbalari hisoblanadi: Oʻzbekiston Respublikasining Davlat budjeti mablagʻlari; toʻlov-shartnoma asosida oʻqitishdan tushadigan mablagʻlar; xoʻjalik faoliyati va shartnoma asosida xizmatlar koʻrsatishdan tushadigan mablagʻlar; jismoniy va yuridik shaxslarning homiylik xayriyalari; xalqaro moliya tashkilotlarining grantlari; qonunchilik hujjatlarida taqiqlanmagan boshqa manbalar. v) Bunda Institutning bakalavriat taʼlim yoʻnalishlariga oʻqishning ikkinchi yilidan boshlab oʻqishga qabul qilish Davlat soliq qoʻmitasi tomonidan tasdiqlanadigan tartibda amalga oshiriladi. 6. Oʻzbekiston Respublikasi Iqtisodiy taraqqiyot va kambagʻallikni qisqartirish vazirligi, Moliya vazirligi, Oliy va oʻrta maxsus taʼlim vazirligi, Davlat soliq qoʻmitasi Institut va soliq texnikumlariga oʻz idoralaridagi statistik, arxiv va boshqa maʼlumotlardan (axborotdan foydalanish qonun bilan cheklangan holatlar bundan mustasno) foydalanish imkoniyatini yaratsin. 7. Quyidagilar: Oʻzbekiston Respublikasi Davlat soliq qoʻmitasi huzuridagi Fiskal institutning Vasiylik kengashi tarkibi 1-ilovaga muvofiq; Vasiylik kengashining vazifalari va vakolatlarini belgilash, faoliyatini tashkil etish va tugatish hamda qarorlar qabul qilish va ularning bajarilishini tashkil etishni nazarda tutuvchi Oʻzbekiston Respublikasi Davlat soliq qoʻmitasi huzuridagi Fiskal institutning Vasiylik kengashi toʻgʻrisidagi nizom 2-ilovaga muvofiq tasdiqlasin. 8. Oʻzbekiston Respublikasi Hukumatining 3-ilovaga muvofiq ayrim qarorlari oʻz kuchini yoʻqotgan deb hisoblansin. 9. Davlat soliq qoʻmitasi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov hamda Oʻzbekiston Respublikasi Davlat soliq qoʻmitasi raisi Sh.D. Kudbiyev zimmasiga yuklansin. 1. Ushbu Nizom Oʻzbekiston Respublikasi Davlat soliq qoʻmitasi huzuridagi Fiskal institutning (keyingi oʻrinlarda — Institut) Vasiylik kengashi (keyingi oʻrinlarda — Kengash) faoliyatini tartibga soladi. 2. Kengash Institutning jamoatchilik organi boʻlib, yuridik shaxs hisoblanmaydi. 3. Kengash oʻz faoliyatini jamoatchilik asosida Oʻzbekiston Respublikasi Konstitutsiyasiga va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Nizomga hamda boshqa qonunchilik hujjatlariga muvofiq amalga oshiradi. 4. Taʼlim jarayonida ijtimoiy sheriklik tamoyillarini samarali amalga oshirish, taʼlim sifatini yaxshilash, Institutning moddiy-texnik bazasini mustahkamlash va taʼlim jarayonini takomillashtirish Kengashning asosiy maqsadlari hisoblanadi. 5. Kengash tarkibiga davlat organlarining, nodavlat notijorat tashkilotlarining vakillari, homiylar, shuningdek, Institut faoliyatini takomillashtirish va rivojlantirishdan manfaatdor boʻlgan boshqa shaxslar kirishi mumkin. 6. Quyidagilar Kengashning asosiy vazifalari hisoblanadi: taʼlim jarayonini hamda talabalarning ishlab chiqarish amaliyotini samarali tashkil etish va takomillashtirish, shuningdek, Institut bitiruvchilarini kelgusida ishlab chiqarish, fan va taʼlimni integratsiyalashni rivojlantirish orqali ishga joylashtirishga koʻmaklashish; bakalavrlar va magistrlar tayyorlash sifatini hamda ilmiy-tadqiqotlar samaradorligini oshirishni tashkil etish; kelgusida mehnat bozori rivojlanishini hisobga olgan holda mutaxassislar va ilmiy-texnik kadrlarni tayyorlashning istiqbolli yoʻnalishlarini aniqlashda Institutga koʻmaklashish; mutaxassislar tayyorlash sifatiga koʻmaklashadigan istiqbolli dasturlarni moliyalashtirish va amalga oshirish; Institutda ilmiy-tadqiqot va innovatsiya faoliyatini rivojlantirish, fundamental (amaliy) ilmiy-texnik ishlanmalarni amalga oshirish, oʻquv va ilmiy jarayonlarni oqilona integratsiyalash; talabalarning bevosita ishlab chiqarishdagi amaliy mashgʻulotlarini tashkil etish; ishlab chiqarish va xizmatlar koʻrsatish sohasidagi malakali va tajribali mutaxassislarni taʼlim jarayoniga jalb etish; Institut pedagog kadrlarining mehnat sharoitlarini yaxshilash hamda ularning malaka oshirish va qayta tayyorlashdan oʻtishlarini tashkil etish; Institut faoliyatining izchil rivojlantirilishini taʼminlash uchun homiylik xayriyalarini, grantlar va qonunchilik hujjatlarida taqiqlanmagan boshqa mablagʻlarni jalb etish; ehtiyojmand talabalarni ijtimoiy himoyalashni taʼminlash, iqtidorli talabalarga stipendiyalar ajratish, ijarada turuvchi talabalar uchun yashash va hordiq chiqarish sharoitlarini yaxshilash, shuningdek, taʼtillar davrida talabalarning dam olishini tashkil etishga koʻmaklashish; Institutni zamonaviy oʻquv-laboratoriya anjomlari va oʻquv-metodik adabiyotlar bilan taʼminlash, ilmiy-tadqiqot va innovatsiya faoliyatini qoʻllab-quvvatlash va ragʻbatlantirish, Institutning zamonaviy ilmiy laboratoriyalarini shakllantirish va rivojlantirish; Institutda sogʻlom intellektual va maʼnaviy-psixologik, pedagoglar va talabalar oʻrtasida oʻzaro hamfikrlik muhitini shakllantirishga, ularda kasbiy, maʼnaviy, intellektual va jismoniy takomillashuvga doimiy intilishni tarbiyalashga yoʻnaltirilgan tadbirlarni amalga oshirish; mualliflik oʻquv dasturlari, metodik qoʻllanmalar, tavsiyanomalar, didaktik materiallar hamda boshqa oʻquv-metodik hujjatlarni ishlab chiqish va nashr etishga homiylik qilish; iqtidorli talabalarni yetakchi xorijiy taʼlim muassasalariga tajriba orttirishga yuborish boʻyicha takliflarni shakllantirish, ular uchun maxsus stipendiyalar taʼsis etish; Institutning professor-oʻqituvchilar tarkibi, katta ilmiy xodimlari — izlanuvchilari va talabalari uchun xalqaro tajriba almashishni tashkil etishga koʻmaklashish. 7. Kengash oʻziga yuklangan vazifalarni bajarish maqsadida: Institutdan zarur maʼlumotlar va axborotlarni belgilangan tartibda oladi; Kengash toʻgʻrisidagi nizomga oʻzgartish va qoʻshimchalar kiritish boʻyicha takliflarni ishlab chiqadi va belgilangan tartibda kiritadi; Institutning ish rejalarini, tadbirlar rejalarini, dasturlarini va boshqa hujjatlarini muhokama etishda qatnashadi, ularni takomillashtirishga doir takliflar kiritadi; Institutda kadrlar tayyorlash sifatini yaxshilash boʻyicha takliflar kiritadi, shuningdek, Institut rektoriga Institut xodimlari va talabalarini moddiy va maʼnaviy ragʻbatlantirish toʻgʻrisida tavsiyanomalar taqdim etadi; Kengashning mablagʻ tushumlari va mablagʻlarining sarflanishi boʻyicha moliyaviy rejani tasdiqlaydi; Kengash mablagʻlari boʻyicha moliyaviy rejaning ijrosi toʻgʻrisidagi hisobotlarni koʻrib chiqadi; Kengash mablagʻlaridan maqsadli va samarali foydalanilishini tekshirish uchun nazorat-taftish komissiyasini tayinlaydi. Kengash qonunchilik hujjatlariga va Institut ustaviga muvofiq boshqa vakolatlarga ham ega boʻlishi mumkin. 8. Kengash ishtirok etishning ixtiyoriyligi va Kengash vakolatiga tegishli masalalarni hal etishda uning barcha aʼzolarining teng huquqliligi tamoyillari asosida shakllantiriladi. Kengash, qoidaga koʻra, Kengash raisi, raisning oʻrinbosari, kotib va aʼzolardan iborat tarkibda shakllantiriladi. Kengashning tarkibi Vazirlar Mahkamasi tomonidan tasdiqlanadi. Institut rektori lavozimiga koʻra Kengash kotibi hisoblanadi. 9. Oʻzbekiston Respublikasi Davlat soliq qoʻmitasi raisi Kengashga raislik qiladi. Kengash oʻz vakolatlarini Institut rektoriga berish huquqiga ega emas. 10. Kengash raisi: Kengash majlisi kun tartibini belgilaydi va uni chaqiradi; Kengash qarorlarini tasdiqlaydi va ularning bajarilishi nazorat qilinishini tashkil etadi; Kengashning yillik ish rejasi bajarilishi toʻgʻrisidagi hisobotni Kengashga taqdim etadi; Kengash aʼzolariga yuklangan vazifalar bajarilishi yuzasidan ularning ishini muvofiqlashtiradi; davlat organlari va boshqa tashkilotlarda Kengash nomidan vakillik qiladi; Kengashning samarali ishlashini taʼminlash uchun boshqa vakolatlarni amalga oshiradi. 11. Kengash raisi oʻrinbosarining vakolatlari Kengashning qarori bilan belgilanadi. 12. Kengash aʼzolari quyidagi huquqlarga ega: Kengash majlislarida koʻrib chiqiladigan masalalarni muhokama qilish va hal etishda qatnashish; Institutda taʼlim jarayonini rivojlantirishning dolzarb masalalari boʻyicha Kengashga takliflar kiritish; Kengash tomonidan koʻrib chiqiladigan masalalar boʻyicha xulosa taqdim etish. Kengash aʼzolari Kengash tarkibida oʻz faoliyatini jamoatchilik asosida amalga oshiradilar. Kengash aʼzolari majlisda shaxsan qatnashishi kerak. Bunday qatnashishning imkoni boʻlmagan taqdirda, Kengash aʼzosi majlisning kun tartibi boʻyicha oʻz fikrini Kengashga yozma ravishda taqdim etishga haqlidir. 13. Kengash oʻz majlislarini zaruriyatga koʻra, biroq yil choragida kamida bir marta oʻtkazadi. Kengash raisi tomonidan uning aʼzolarining yozma iltimosnomalari asosida navbatdan tashqari majlislar chaqirilishi mumkin. Iltimosnomalarda navbatdan tashqari majlisni chaqirishning sabablari va asoslari bayon qilinishi kerak. 14. Kengash majlisini Kengash raisi, u boʻlmagan taqdirda esa — Kengash raisining oʻrinbosari boshqaradi. Kengash majlisi unda Kengash aʼzolarining kamida uchdan ikki qismi qatnashganda vakolatli hisoblanadi. Majlisni oʻtkazish uchun kvorum yoki rais va uning oʻrinbosari boʻlmaganda, Kengash majlisini oʻtkazishning yangi sanasi eʼlon qilinadi. 15. Kengash majlisiga koʻrib chiqiladigan masalalarning xususiyatiga koʻra davlat organlari va boshqa tashkilotlarning rahbarlari va mutaxassislari, oliy taʼlim muassasasining xodimlari, ayrim jismoniy shaxslar taklif etilishi mumkin. 16. Kengash kotibi: Kengash majlislarga barcha zarur hujjatlarning oʻz vaqtida tayyorlanishini taʼminlaydi; majlislarni oʻtkazish muddatlari va joyini Kengash raisi bilan kelishadi; kun tartibi masalalari boʻyicha Kengash majlislari oʻtkazilishini tashkil etadi; Kengash aʼzolari va taklif etilgan shaxslarni majlisning sanasi, kun tartibi loyihasi, majlisni oʻtkazish vaqti va joyidan xabardor qiladi; Kengash qarorlari bajarilishi monitoringini yuritadi; Kengash bayonnomalarini rasmiylashtiradi va tasdiqlangan bayonnomalarni Kengash aʼzolariga va boshqa manfaatdor tashkilotlarga yuboradi. Kengash kotibi Kengash aʼzosi hisoblanadi. 17. Kengash oʻz faoliyatini Institut rektori bilan oʻzaro hamkorlikda amalga oshiradi. 18. Kengash qarori Kengashning majlisda qatnashgan aʼzolarining koʻpchilik ovozi bilan qabul qilinadi. Ovozlar teng boʻlgan taqdirda, Kengash raisining ovozi hal qiluvchi hisoblanadi. Kengashi aʼzolari tomonidan Institutga taqdim etilgan mablagʻlar boʻyicha tushumlar va sarflarning yillik moliyaviy rejasini, shuningdek, vasiylik mablagʻlaridan foydalanilishini tasdiqlash masalalari boʻyicha qaror Kengashning majlisda qatnashgan aʼzolarining koʻpchilik ovozi bilan qabul qilinadi. 19. Kengash qarorlari Kengash majlisining bayonnomasi bilan rasmiylashtiriladi. Kengash majlisining bayonnomasi Kengash raisi tomonidan tasdiqlanadi va bir hafta muddatda Kengash aʼzolariga va manfaatdor tashkilotlarga yuboriladi. 20. Kengash bayonnomasining asl nusxasi va uning materiallari Institutda saqlanadi. Institut rektori Kengash hujjatlarining saqlanishini taʼminlash uchun shart-sharoitlar yaratadi. 21. Kengash kotibi Kengash aʼzolarining yordamida Kengash qarorlarining bajarilishini muntazam ravishda oʻrganadi va koʻrib chiqadi, zaruriyat boʻlganda, Kengash raisiga tegishli takliflar kiritadi. Kengash qabul qilingan qarorlarning ijro etilishi holatini oʻz majlislarida muntazam ravishda koʻrib chiqadi. 22. Kengashning ish tartibi Kengash tasdiqlaydigan reglamentda belgilanadi. 23. Vasiylik mablagʻlari vakillari Kengash aʼzolari hisoblanadigan tashkilotlarning, shuningdek, Kengash aʼzolarining xayriyalari, ixtiyoriy badallari shaklida Kengash tomonidan Institutga jalb etiladigan qonunchilik hujjatlarida taqiqlanmagan mablagʻlar hisobiga shakllantiriladi. Vasiylik mablagʻlari mol-mulk, pul mablagʻlari, boshqa moddiy va nomoddiy aktivlar shaklida kiritiladi. 24. Vasiylik mablagʻlaridan Kengashning maqsadlari, vazifalari va vakolatlarini amalga oshirish va ularga erishish uchun foydalanilishi mumkin. 25. Vasiylik mablagʻlari Institutning alohida hisobvaragʻida jamlanadi va ulardan belgilangan tartibda foydalaniladi. 26. Vasiylik mablagʻlari sarflanishining yoʻnalishi, maqsadi va hajmi Kengash majlisida tasdiqlanadi. Vasiylik mablagʻlari sarfining moliyaviy rejasiga Institutdagi Kengash faoliyati bilan bogʻliq joriy xarajatlar kiritiladi. 27. Vasiylik mablagʻlari boʻyicha daromadlar va xarajatlar smetasi Kengashning qarori asosida Institut rektori tomonidan tasdiqlanadi. Zaruratga koʻra vasiylik mablagʻlari xarajatlar smetasiga qonunchilik hujjatlarida belgilangan tartibda oʻzgartirishlar kiritilishi mumkin. 28. Vasiylik mablagʻlarining buxgalteriya hisobi toʻgʻri yuritilishi, mablagʻlar zarur tarzda rasmiylashtirilishi va ulardan maqsadli foydalanilishini nazorat qilish uchun Institutning rektori va bosh buxgalteri javob beradi. Vasiylik mablagʻlarining joriy yilda foydalanilmagan qoldigʻi olib qoʻyilmaydi va keyingi yilga oʻtadi. 29. Kengash vasiylik mablagʻlaridan toʻgʻri, maqsadli va samarali foydalanilishi ustidan moliyaviy nazoratni amalga oshiradi. Nazoratni amalga oshirish uchun Kengashning nazorat-taftish komissiyasi tayinlanadi. Kengash nazorat-taftish komissiyasining raisi va aʼzolarini tayinlash tartibi, ularning vakolatlari muddatlari va taftishlarni oʻtkazish davriyligi Kengash qarori bilan belgilanadi. 30. Kengashning nazorat-taftish komissiyasi bir yilda bir marta vasiylik mablagʻlari hisobiga amalga oshirilgan sarf-xarajatlarni taftish qiladi hamda vasiylik mablagʻlaridan maqsadli va samarali foydalanilganligi yuzasidan Kengash oldida hisobot beradi. 31. Moliya-xoʻjalik faoliyati bilan bogʻliq kelishmovchiliklar qonunchilik hujjatlarida nazarda tutilgan tartibda hal etiladi. 32. Kengash qonunchilik hujjatlarida belgilangan tarqatib yuboriladi. 33. Kengash tarqatib yuborilgan taqdirda, uning vasiylik mablagʻlarini boshqarish boʻyicha vakolati vaqtincha Institutning Kengashiga beriladi. 1. Vazirlar Mahkamasining “Oʻzbekiston Respublikasi Davlat soliq qoʻmitasining Soliq kollejini tashkil etish toʻgʻrisida” 1998-yil 14-iyuldagi 298-son qarori. 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2016-yil 26-apreldagi 122-son qaroriga 1-ilovaning 20-bandi.